Skool se passie(s) vir lied 'n treffer | Netwerk24
Skool se passie(s) vir lied 'n treffer
Deur Dawid Yzelle 16 September 2020 06:02
Leerlinge aan die Hoërskool Witteberg in Bethlehem het nie op hulle laat wag om 'n dansvideo vir die liedjie "Jerusalema" deur die Suid-Afrikaanse sanger Master KG te maak nie.Foto: Skermgreep
Die liedjie "Jerusalema" het die wêreld aan die dans. Ook die Hoërskool Witteberg in Bethlehem. Gr. 9-, gr. 11- en gr. 12-leerlinge het saamgespan om hul eie video vir dié gewilde ritmiese loslitliedjie te maak.
Gustav Dreyer, bemarkingshoof, sê die reaksie op die video was baie positief.
Die plasing daarvan op 15 Augustus op die skool se Facebook-blad, met die hutsmerk #jerusalemadancechallenge, het teen Vrydag (11/09) reeds meer as 5 300 "likes" gekry en is deur oor die 4 000 kykers met ander sosialemediagebruikers gedeel.
Dreyer sê die Wittebergers se hommeltuig en twee personeellede, elk met 'n kamera, is ingespan om op 'n mistige Augustus-oggend die videomateriaal by die skool op te neem.
Volgens hom het die leerlinge tien minute lank voor die tyd geoefen voordat hulle op die maat van "Jerusalema" hul Witteberg-gees met die wêreld gedeel het.